En bedrift i Stavanger-området fikk før jul et brev fra Statens innkrevingssentral med et krav som fikk de ansatte på lønningskontoret til å sperre opp øynene.

Skyldte 21 øre

I vedtaket fra innkrevingssentralen heter det at en av bedriftens ansatte måtte trekkes i lønn, siden vedkommende skyldte statskringkasteren NRK penger.

Beløpet den ansatte skyldte NRK var ifølge vedtaket på 21 øre, og NRKs straffegebyr for den manglende innbetalingen var på 860 kroner. Noe som betyr at Rogalands-bedriften ble pålagt å trekke 860,21 kroner fra den ansattes lønn.

Regnet om i prosent økte kravet med over 409.000 prosent.

Henviser til NRK

Informasjonssjef Tore Bratt i Statens innkrevingssentral henviser til NRKs lisensavdeling i Mo i Rana for svar på hvordan et krav på 21 øre kan ende i et lønnstrekk på 860 kroner og 21 øre.

– Vår praksis er at vi frafaller krav som er under hundre kroner, så dette må nok NRKs lisensavdeling svare for, sier Bratt til tv2.no.

– Grunnen til at dette skjer er at hovedkravet tidligere har vært mye større, sier Freddy Lysfjord, avdelingsleder for NRKs lisensavdeling til TV 2.

Bratt bekrefter at beløpene fra NRKs ekstragebyrer går uavkortet til NRK.

Det betyr at kringkasteren tjener godt på kravene som oversendes innkrevingsentralen for inndrivning. Fra 2005 til 2010 har antallet lisenser som tvangsinnkreves økt med 20 prosent.

Ifølge VG kan NRK tjene i overkant av 90 millioner kroner på disse tilleggsutgiftene. NRK, Nav og Statens lånekasse er unntatt fra loven som sier at private aktører kan kreve maksimalt 61 kroner i purregebyr.

Ordningen med at Statens innkrevingssentral er NRKs pengeinnkrever ble innført i 1998, etter at et flertall i Stortingets kulturkomité avga sin innstilling om forandringer i kringkastingsloven.

For 2011 var den såkalte kringkastingsavgiften på 2477,52 kroner.